จับตา! กทม.เตือน 11 ชุมชนนอกคันกั้น ระวังน้ำเจ้าพระยาหนุนสูง 7-10 ต.ค.นี้
จับตา! กทม.เตือน 11 ชุมชนนอกคันกั้นแม่น้ำเจ้าพระยา 239 ครัวเรือน ในพื้นที่ 7 เขต ระวังน้ำเพิ่มสูงในช่วง 7-10 ต.ค.นี้ ซึ่งคาดว่าระดับน้ำแม่น้ำเจ้าพระยาเพิ่มสูงขึ้นจากเดิม 30 - 50 เซนติเมตร
7 ต.ค. 2564

พล.ต.อ.อัศวิน ขวัญเมือง ผู้ว่าราชการกรุงเทพมหานคร (กทม.) เปิดเผยถึงสถานการณ์น้ำเหนือไหลผ่านเขื่อนเจ้าพระยาว่า วันนี้ (06.00 น.) ปริมาณน้ำของกรมชลประทาน ที่อำเภอบางไทร ตรวจวัดปริมาณน้ำไหลผ่าน กทม. เฉลี่ย 3,069 ลูกบาศก์เมตรต่อวินาที ระดับน้ำในแม่น้ำเจ้าพระยาบริเวณปากคลองตลาดของ กทม. อยู่ที่ระดับ 1.76 เมตร จากระดับน้ำทะเลปานกลาง ซึ่งยังต่ำกว่าระดับคันกั้นน้ำแม่น้ำเจ้าพระยาของกรุงเทพมหานครอยู่ประมาณ 1.24 เมตร จึงยังไม่ได้ผลกระทบจากน้ำที่ปล่อยมาจากเขื่อนเจ้าพระยาและจากน้ำขึ้นเต็มที่แต่อย่างใด
สำหรับระดับน้ำแนวคันกั้นน้ำด้านตะวันออก ณ ประตูระบายน้ำคลองสอง (สายใต้) อยู่ในระดับปกติ +1.10 (ระดับวิกฤติ +1.80) ประตูระบายน้ำแสนแสบ (มีนบุรี) อยู่ในระดับปกติ +0.66 (ระดับวิกฤติ +0.90) ประตูระบายน้ำลาดกระบัง อยู่ในระดับปกติ +0.16 (ระดับวิกฤติ +0.60) โดยวันนี้ฐานน้ำในแม่น้ำเจ้าพระยาจะขึ้นสูงสุดเวลา 19.28 น. ที่ระดับ +1.03 ม.รทก.
ทั้งนี้ในรอบ 24 ชั่วโมงที่ผ่านมา (07.00 น.) : พื้นที่กรุงเทพมหานคร มีฝนเล็กน้อยถึงปานกลาง ปริมาณฝนสูงสุดวัดได้ที่จุดวัด ซ.แอนเน็กซ์ เขตสายไหม 35.0 มม. จุดวัดบึงมักสัน เขตราชเทวี 18.5 มม. จุดวัด ส.วัดไทร เขตบางคอแหลม 17.5 มม. จุดวัดสำนักการระบายน้ำ เขตดินแดง 17.0 มม. ไม่มีรายงานจุดเร่งการระบายน้ำในถนนสายหลัก
อย่างไรก็ตามในช่วงวันที่ 7 – 10 ต.ค. 2564 คาดว่าระดับน้ำแม่น้ำเจ้าพระยาเพิ่มสูงขึ้นจากเดิม 30 – 50 เซนติเมตร จึงขอให้ชุมชนที่อยู่นอกคันกั้นน้ำแม่น้ำเจ้าพระยา 11 ชุมชน 239 ครัวเรือน ในพื้นที่ 7 เขต ติดตามสถานการณ์น้ำอย่างใกล้ชิด
 
 
 